Nøgleord

Sammendrag



Nøgleord

1. EF-varemærker – definition på og erhvervelse af et EF-varemærke – absolutte registreringshindringer – separat efterprøvelse af de forskellige registreringshindringer i forhold til hver enkelt af de varer og tjenesteydelser, der er omfattet af registreringsansøgningen – begrundelsespligt ved afslag på registrering – rækkevidde

(Rådets forordning nr. 40/94, art. 7, stk. 1, og art. 73)

2. EF-varemærker – definition på og erhvervelse af et EF-varemærke – absolutte registreringshindringer – separat efterprøvelse af de forskellige registreringshindringer – overlapning mellem anvendelsesområderne for de hindringer, der er nævnt i litra b), c) og d), i artikel 7, stk. 1, i forordning nr. 40/94

(Rådets forordning nr. 40/94, art. 7, stk. 1)

Sammendrag

1. Prøvelsen af de absolutte registreringshindringer, der nævnes i artikel 7, stk. 1, i forordning nr. 49/94 om EF-varemærker, skal dels være rettet mod hver enkelt af de varer og tjenesteydelser, for hvilke varemærket er søgt registreret, dels skal den afgørelse, hvorved den kompetente myndighed giver afslag på registrering af et varemærke, i princippet begrundes i forhold til hver enkelt af disse varer eller tjenesteydelser.

Den kompetente myndighed kan dog begrænse sig til at anføre en generel begrundelse for alle de omhandlede varer eller tjenesteydelser, såfremt den samme registreringshindring gør sig gældende for en kategori eller en gruppe af varer eller tjenesteydelser. Denne mulighed for den kompetente myndighed må især ikke gøre indgreb i det væsentlige krav om, at alle afgørelser, der afslår en rettighed, der er anerkendt i fællesskabsretten, kan undergives en domstolskontrol, der skal sikre en effektiv beskyttelse af denne rettighed, og som derfor skal omfatte spørgsmålet, om begrundelsen er lovlig.

På den ene side omfatter en sådan mulighed kun varer og tjenesteydelser, der har en tilstrækkelig direkte og konkret forbindelse med hinanden, således at de danner en kategori eller gruppe af varer eller tjenesteydelser med en tilstrækkelig ensartethed. På den anden side er det blotte forhold, at de pågældende varer eller tjenesteydelser er omfattet af samme klasse i Nicearrangementet, ikke tilstrækkeligt til, at der foreligger en sådan ensartethed, idet disse klasser ofte indeholder meget forskellige varer og tjenesteydelser, som ikke nødvendigvis har en sådan tilstrækkelig direkte og konkret forbindelse med hinanden.

(jf. præmis 37-40)

2. Selv om der er en vis overlapning mellem de respektive anvendelsesområder for de absolutte hindringer for registrering af et varemærke, som nævnes i artikel 7, stk. 1, litra b)-d), i forordning nr. 40/94 om EF-varemærker, står det ikke desto mindre fast, at alle de registreringshindringer, der er nævnt i den anførte artikel 7, stk. 1, er indbyrdes uafhængige og kræver en separat efterprøvelse.

Overlapningen mellem de absolutte registreringshindringer betyder, at et ordmærke, der er beskrivende for varernes eller tjenesteydelsernes kendetegn, af denne årsag kan mangle fornødent særpræg for de samme varer eller tjenesteydelser, med forbehold for andre hindringer, som kan begrunde dette manglende særpræg.

(jf. præmis 50 og 52)